
ACORD 168/2006, DE 24 DE MAIG, DEL PLE DEL CONSELL DE L’AUDIOVISUAL DE CATALUNYA
Expedient núm.   Exp. 13/06-S – TV VANDELLÓS (Ajuntament de Vandellòs)

1. El Ple del Consell de l’Audiovisual de Catalunya, va adoptar, en la sessió d’1 de març de 2006, l’Acord 72/2006, mitjançant el qual s’obria, de conformitat amb el que disposa l’article 34 de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, un període d’informació prèvia a fi de donar audiència a l’operador de televisió local de gestió pública TV VANDELLÒS nom comercial de l’operador de televisió local de l’Ajuntament de Vandellòs, per tal que  en el termini màxim de cinc dies a comptar des del següent a la recepció de la notificació de l’Acord, formulés les manifestacions oportunes arran de l’incompliment de la obligació de comunicar al Consell de l’Audiovisual de Catalunya la seva oferta de programació. Aquest Acord es va notificar oportunament a l’interessat.

2. Des què es va iniciar el període d’informació prèvia, i fins a data d’avui l’operador TV VANDELLÓS no ha acreditat el deure de comunicar la seva oferta de programació al Consell de l’Audiovisual de Catalunya.

Fonaments

1. La lletra l de l’article 10 de la Llei 2/2000, de 4 de maig, del Consell de l'Audiovisual de Catalunya estableix com a funció d’aquest Consell la de vetllar, en l’àmbit de les seves competències, pel compliment de la normativa de la Unió Europea, especialment en els àmbits relatius a la televisió sense fronteres, i de la normativa continguda en els tractats internacionals relativa als mitjans de comunicació audiovisual.

La Llei 25/1994, de 12 de juliol, incorpora a l’ordenament jurídic espanyol la Directiva 89/552/CEE sobre Televisió sense fronteres. L’article 18 d’aquesta Llei estableix que «constituye un derecho de los telespectadores, en cuanto usuarios, el conocer, con antelación suficiente, la programación de televisión, incluidas las películas cinematográficas y la retransmisión de espectáculos», i l’article 20 tipifica com a infracció greu, entre d’altres, la contravenció de les obligacions establertes a l’article 18.

2. La lletra f de la Llei 2/2000, de 4 de maig, del Consell de l’Audiovisual de Catalunya, estableix com a funció d’aquest Consell la d’adoptar instruccions generals de caràcter vinculant adreçades als operadors per tal de garantir el compliment de la legislació vigent en l’àmbit de les seves competències. Dins d’aquest marc, el Consell de l’Audiovisual de Catalunya va aprovar, mitjançant l’Acord 117/2004, de 17 de novembre, la Instrucció general sobre la protecció de la infància i l’adolescència, senyalització orientativa i dret a la informació de les persones usuàries dels serveis de televisió. L’apartat 2 de l’article 18  estableix l’obligació dels operadors de televisió de fer pública la seva oferta de programació amb una antelació mínima d’onze dies respecte del dia al que es refereixi a la programació esmentada. En relació amb aquest article, l’article 22 de la Instrucció general estableix que «per tal d’acreditar el deure de comunicar l’oferta de programació al Consell de l’Audiovisual de Catalunya en el termini que assenyala l’apartat 2 de l’article 18, els operadors de televisió han de trametre la informació detallada en l’annex». 

De la lectura d’aquests articles, es desprèn que es tracta d’obligacions, el compliment de les quals no s’esgota amb una informació o tramesa puntual, sinó que ha de ser de compliment continuat. 

Així en relació als usuaris, l’obligació és la informar amb un mínim d’onze dies d’antelació sobre la programació que s’emetrà; com que la programació és contínua, la informació sobre aquesta programació, a més de respectar els terminis establerts, ha de ser periòdica.

De la mateixa manera, l’obligació de comunicar la oferta de la programació al Consell de l’Audiovisual de Catalunya ha de ser periòdica i, per tant, els operadors de televisió només compliran estrictament amb allò que preveu l’article 22 de la Instrucció general esmentada si ho fan de forma continuada.

3. El fet que l’operador de televisió local de gestió pública TV VANDELLÓS encara no hagi acreditat el deure de comunicar la seva oferta de programació al Consell de l’Audiovisual de Catalunya pot infringir allò que estableix l’article 18 de la Llei de l’Estat  25/1994, de 12 de juliol, i l’article 22, en relació amb l’article 18, de la Instrucció general sobre la protecció de la infància i l’adolescència, senyalització orientativa i dret a la informació de les persones usuàries dels serveis de televisió.

DE CONFORMITAT amb el que disposa l’article 3 bis, l’apartat g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya;

El Ple del Consell de l’Audiovisual de Catalunya ha adoptat els següents 

ACORDS

1. Incoar un procediment sancionador a l’operador de televisió local de gestió pública TV VANDELLÒS nom comercial de l’operador de televisió local de l’Ajuntament de Vandellòs, que no ha complert la obligació de comunicar al Consell de l’Audiovisual de Catalunya la seva oferta de programació, per determinar la certesa i l’abast dels fets susceptibles de constituir una infracció de l’article 18 de la Llei de l’Estat  25/1994, de 12 de juliol, i l’article 22, en relació amb l’article 18, de la Instrucció general sobre la protecció de la infància i l’adolescència, senyalització orientativa i dret a la informació de les persones usuàries dels serveis de televisió (Exp. 13/06-S).

2. Nomenar Instructora d’aquest procediment a la senyora Anna Isabel Casasnovas Rasal, funcionària adscrita a l’Àrea Jurídica del Consell de l’Audiovisual de Catalunya.

3.  Fer avinent que podran acordar-se –en qualsevol moment de la tramitació d’aquest procediment- les mesures de caràcter provisional que s’escaiguin  per assegurar l’eficàcia de la resolució que pugui recaure.

4.  Notificar aquests acords a l’interessat.

Barcelona, 24 de maig de 2006

Josep M. Carbonell i Abelló                                    Antoni Bayona  Rocamora

President                                                                 Conseller secretari

